Vermeende klerediewe vas ná jaagtog | Netwerk24
Deur Warda Meyer 04 Mei 2020 11:04
Lede van die metropolisie se honde-eenheid in Kaapstad het Sondag vyf mense vir die besit van vermoedelik gesteelde goedere vasgetrek.
Volgens Ruth Solomons, woordvoerder van die metropolisie, het 'n omstander metropolisielede omstreeks 14:15 ingelig dat twee mans glo by 'n rooftog by 'n klerewinkel in die Somerset Mall betrokke was.
Die klere waarop beslag gelê is.
"Die beamptes het die mans genader, maar die mans het in 'n ligblou Toyota Corolla gespring en weggejaag. Gedurende 'n jaagtog op die N2 in die rigting van Kaapstad het die insittendes verskeie klere by die motorvenster uitgooi," sê Solomons.
Sy sê die voertuig is in Macassar tot stilstand gebring en die beamptes het op vermoedelik gesteelde klere ter waarde van R15 000 beslag gelê.
Die vyf verdagtes, almal tussen 22 en 26 jaar oud, word by die Macassar-polisiekantoor aangehou en sal binnekort vir diefstal en roekelose en nalatige bestuur in die hof verskyn.